TYÖRYHMÄN ASETTAMINEN

Tausta
Tuomioistuinten riippumattomuus kuuluu perustuslain 3 §:ssä säädettyihin valtiosäännön perusteisiin. Tuomioistuinten samoin kuin yksittäisten tuomarien tulee olla riippumattomia suhteessa muihin valtioelimiin ja asianosaisten puolelta tai muualta tulevaan asiaankuulumattomaan vaikuttamiseen. Tuomioistuinten rakenteellista riippumattomutta turvataan tuomarien nimittämistä ja virassapysymisoikeutta koskevilla järjestelyillä.
Työtuomioistuin on erikoistuomioistuin, joka käsittelee ainoana oikeusasteena työ- ja virkaehtosopimusriitoja. Työtuomioistuin käsittelee lisäksi muutoksenhakuasteena työehtosopimusten yleissitovuuden vahvistamisratkaisuista sekä työneuvoston eräistä ratkaisuista tehdyt valitukset.
Työtuomioistuimesta annetun lain (646/1974) säännösten mukaan työtuomioistuimessa on päätoimisena puheenjohtajana presidentti ja neljätoista sivutoimista jäsentä. Presidentti ja jäsenet nimitetään kolmen vuoden määräajaksi. Työtuomioistuin voi toimia kahdessa kokoonpanossa. Toisen kokoonpanon puheenjohtajana on niin ikään määräajaksi nimitetty päätoiminen tuomari, työtuomioistuinneuvos.
Työtuomioistuin on Suomessa ainoa tuomioistuin, jonka puheenjohtajat ovat määräaikaisia. Puheenjohtajien määräaikaisuus antaa aiheen tarkastella työtuomioistuimen asemaa riippumattomuuden näkökulmasta.
Lisäksi valtion virkamieslain 35 §:n (muut. 682/2004) mukaan virkamiesten yleinen eroamisikä on 68 vuotta. Työtuomioistuimesta annetun lain 6 §:n 4 momentin mukaan presidentti, työtuomioistuinneuvos samoin kuin työtuomioistuimen muut jäsenet ovat velvollisia eroamaan virastaan täyttäessään 67 vuotta. Tätä ikärajojen eroavaisuutta on niin ikään aihetta tarkastella.
Asettamispäätös
Oikeusministeriö asettaa työryhmän, jonka tehtävänä on arvioida työtuomioistuimen päätoimisten puheenjohtajien asemaa tuomioistuimen riippumattomuuden ja virkamiesoikeuden näkökulmasta.
Työryhmän tulee:
1) ehdottaa, tulisiko työtuomioistuimen presidentin ja työtuomioistuinneuvoksen virat, tai pelkkä työtuomioistuimen presidentin virka, muuttaa määräaikaisesti täytettävistä vakinaisesti täytettäviksi;
2) ehdottaa, tulisiko työtuomioistuimesta annetun lain eroamisikää koskevaa säännöstä muuttaa.
Mahdolliset säädösehdotukset on laadittava hallituksen esityksen muotoon.

Kokoonpano
Puheenjohtaja:
Professori Martti Kairinen, Turun yliopisto
Sihteeri:
Työtuomioistuimen sihteeri Anne-Mari Mäkinen
Jäsenet:
Neuvottelupäällikkö Markku Lemmetty, AKAVA ry
Varatuomari Hannu Rautiainen, Elinkeinoelämän keskusliitto EK
Oikeusneuvos Liisa Mansikkamäki, Korkein oikeus
Presidentti Pekka Orasmaa, Työtuomioistuin
Lainsäädäntöneuvos Eija Siitari-Vanne, oikeusministeriö
Hallitussihteeri Sami Sarvilinna, oikeusministeriö

Toimikausi
Työryhmän toimikausi alkaa 2.5.2005. Työryhmän on saatava työnsä valmiiksi viimeistään 31.10.2005.

Kustannukset
Työryhmän menot maksetaan momentilta 25.01.21, Oikeusministeriön toimintamenot.

Oikeusministeri		Johannes Koskinen

Ylijohtaja			Kari Kiesiläinen

LIITE	Työtuomioistuimen muistio 24.11.2004

JAKELU	työryhmän puheenjohtaja, sihteeri ja jäsenet	

TIEDOKSI	Oikeusministeriö
•	kansliapäällikkö
•	viestintäyksikkö
•	Helsingin maksukeskus
•	lainvalmisteluosasto
•	oikeushallinto-osasto

Turun yliopiston oikeustieteellinen tiedekunta
Suomen Ammattiliittojen Keskusjärjestö SAK ry
Toimihenkilökeskusjärjestö STTK ry
AKAVA ry
Elinkeinoelämän keskusliitto EK
Korkein oikeus
Valtion työmarkkinalaitos
Kunnallinen työmarkkinalaitos